stanford-oval/wikipedia huggingface dataset:
ג'ייד קרגיל
קריירת היאבקות מקצועית > All Elite Wrestling‏ (2020–2023)

קרגיל הופיעה לראשונה בארגון ההיאבקות All Elite Wrestling‏ (AEW) ב-11 בנובמבר 2020 בפרק של התוכנית השבועית Dynamite, כשהפריעה לקודי רודס ובישרה על הגעתו הממשמשת ובאה של כדורסלן העבר, שאקיל אוניל. יום לאחר מכן, נשיא ומנכ"ל AEW, טוני חאן, הודיע שקרגיל חתמה על חוזה ארוך טווח. לאחר מכן, היא עבדה עם קודי רודס ואשתו, ברנדי, דבר שהוביל לקיום קרב זוגות מעורב בין הארבעה. לעומת זאת, ברנדי הוחלפה ברד ולווט. ב-3 במרץ 2021 בפרק של התוכנית Dynamite, קרגיל ואוניל ניצחו את קודי וולווט, בקרב שהיה הראשון של קרגיל בקריירה. שבועיים לאחר מכן בפרק של התוכנית Dynamite, קרגיל רשמה את קרב היחידים הראשון שלה, כשגברה על דני ג'ורדין. למרות הצעתו של מאט הארדי לאמן אותה, הוא נדחה על ידה, כאשר היא שכרה לשורותיה את מארק סטרלינג.
באוקטובר 2021, קרגיל השתתפה בטורניר אשר קבע את אלופת TBS של AEW. במסגרת טורניר זה, היא ניצחה את רד ולווט, ת'אנדר רוזה ורובי סוהו וכתוצאה מכך זכתה בתואר. היא הגנה בהצלחה על התואר מול אנה ג'יי וג'וליה הארט במסגרת קרבות יחידים בפרקי התוכנית Rampage, שהתקיימו ב-21 וב-28 בינואר 2022, בהתאמה. במהלך תחילת שנת 2022, קרגיל פתחה ברצף ניצחונות, כשהגנה בהצלחה על יריבות רבות כמו טיי קונטי (באירוע Revolution, שנערך ב-6 במרץ), הבאני, ווילו נייטינגייל וליילה גריי. ב-13 באפריל בפרק של התוכנית Dynamite, קרגיל הקימה את קבוצת ה-Baddies אשר כללה אותה, קירה הוגאן ורד ולווט. באירוע Double or Nothing, שנערך ב-29 במאי, קרגיל ניצחה את ג'יי ושמרה על תוארה; באירוע זה, סטוקלי האת'וויי הפך למנג'ר החדש שלה. בסוף חודש יוני, גריי הפכה לחלק מהקבוצה, כשהחליפה את ולווט הפצועה. במהלך אותה התקופה, קרגיל פתחה בפיוד הראשון שלה עם אתנה, שערכה את הבכורה שלה בארגון. השתיים התמודדו על התואר באירוע All Out, שנערך ב-4 בספטמבר, בקרב שבו ג'ייד גברה על יריבתה באופן דומיננטי, שנמשך פחות מחמש דקות. לאחר שהגנה בהצלחה על תוארה מול טוענות לכתר נוספות בדמותן של מדיסון ריין ודיאמנטה, היא פתחה בפיוד עם ניילה רוז, שגנבה את אליפות ה-TBS שלה. הפיוד ביניהן נמשך כחודשיים והגיע לסיכום באירוע Full Gear, שנערך ב-19 בנובמבר, בו קרגיל ניצחה והחזירה לשורותיה את חגורת האליפות.
ב-5 בינואר 2023, קרגיל רשמה ציון דרך כאשר החזיקה במשך שנה באליפות ה-TBS. שמונה ימים לאחר מכן, היא הפכה לאלופה אשר מחזיקה בזמן הארוך ביותר בתואר אליפות של AEW, כששברה את שיא החזקתה בן ה-372 ימים של היקארו שידה באליפות הנשים של AEW. היא החזיקה באליפות ה-TBS עד לאירוע Double or Nothing, שנערך ב-28 במאי. באירוע זה, היא שמרה על תוארה מול טאיה ואלקירי בקרב אליפות מתוכנן, אך הפסידה את תוארה באתגר פתוח לקריס סטטלנדר, שביצעה את חזרתה לארגון בפחות מחמישים שניות, הפסד שקטע רצף של 60 ניצחונות. קרגיל חזרה למרקע ב-9 בספטמבר בפרק של התוכנית Collision, כשתקפה את סטטלנדר. ב-15 בספטמבר בפרק של התוכנית Rampage, קרגיל הפסידה לאחרונה בקרב חוזר על התואר. קרב זה היה האחרון של קרגיל בארגון, כאשר החוזה שלה פג תוקף באותו היום.
קריירת היאבקות מקצועית > WWE‏ (2023–היום)

ב-26 בספטמבר, קרגיל חתמה לחוזה ארוך טווח בארגון ההיאבקות WWE ונשלחה למתחם האימונים של ה-WWE Performance Center. היא הופיעה לראשונה בתוכניות הארגון במהלך המופע המקדים לאירוע פאסטליין ב-7 באוקטובר, כשנצפתה לצד מנהל התוכן של ה-WWE, טריפל H.
קרב הבכורה שלה ב-WWE התקיים ב-27 בינואר 2024 במסגרת קרב הרויאל ראמבל המסורתי של אירוע הרויאל ראמבל. קרגיל נכנסה לקרב כמספר ה-28, הדיחה את ניה ג'קס, בקי לינץ' ונעמי, לפני שהודחה על ידי המספר ה-30 והאחרון בקרב, ליב מורגן. ב-22 במרץ בפרק של התוכנית סמאקדאון, נידע שקרגיל שויכה למותג סמאקדאון. שבוע לאחר מכן בפרק של התוכנית סמאקדאון, קרגיל הופיעה לראשונה במותג כאשר היא חתמה על חוזה בלעדי למותג סמאקדאון. מאוחר יותר באותו הערב, קרגיל נחלצה לעזרתן של נעמי וביאנקה בלאייר מתקיפה בידי קבוצת Damage CTRL. מאוחר יותר דווח שקרגיל, נעמי ובלאייר תתמודדנה מול קבוצה זו בקרב שלוש נגד שלוש באירוע הדגל של השנה, רסלמניה 40. באירוע זה שהתקיים ב-6 באפריל במסגרת הלילה הראשון, שלוש המתאבקות גברו על קבוצת Damage CTRL לאחר שקרגיל הצמידה לניצחון את דקוטה קאי.
חיים אישיים

קרגיל היא ממוצא ג'מייקני. קרגיל ציינה את המתאבקת המנוחה צ'יינה ואת הדמות הבדיונית סטורם מאקס-מן כמקורות להשראה שלה.
אליפויות והישגים

הישגים בארגון ההיאבקות All Elite Wrestling – AEW
אליפות TBS של AEW (פעם אחת, הראשונה)
טורניר אליפות TBS‏ (2022)
פרסי Dynamite (פעם אחת)
הכוכבת הפורצת – נשים (2022)
הישגים במגזין ההיאבקות Pro Wrestling Illustrated – PWI
PWI דירג אותה במקום ה-5 מתוך 150 המתאבקות הטובות ביותר לשנת 2022
טירון השנה (2021)
הישגים בארגון ההיאבקות World Wrestling Entertainment – WWE
אליפות זוגות הנשים של ה-WWE (פעמיים)  - ביחד עם ביאנקה בלאייר
הישגים במגזין ההיאבקות Wrestling Observer Newsletter – WON
טירון השנה (2021)
הערות שוליים

↑  כוכב Lucha Underground לשעבר בין השמות של הנבחנים ב-WWE
↑  ארגון ההיאבקות All Elite Wrestling מכריז על החתמתה של ג'ייד קרגיל לחוזה ארוך טווח
↑  ג'ייד קרגיל עורכת הופעת בכורה ב-AEW, רומזת על הגעתו של שאקיל אוניל
↑  ג'ייד קרגיל היא ההחתמה החדשה של ארגון ההיאבקות AEW
↑  ג'ייד קרגיל רושמת ציון דרך היסטורי
↑  הפרופיל של ג'ייד קרגיל הוסר מהאתר הרשמי של AEW
↑  ג'ייד קרגיל חותמת בארגון ה-WWE
↑  קרגיל מצטרפת למותג סמאקדאון
↑  ג'ייד קרגיל על עבודתה עם דאסטין רודס ו-QT מרשל
ג'ייד קרגיל הייתה אלופת TBS הראשונה של AEW והחזיקה בתואר זה במשך 508 ימים
גנזך קידוש השם

| --- | --- |


 מידע כללי
 סוג:  ארכיון, הוצאה לאור 
 כתובת:  ת.ד. 242, הרב מלצר 15, בני ברק 
 מיקום:  בני ברק 
 מדינה:  ישראל 
 מייסדים:  משה פראגר 
 
 קואורדינטות:  32°04′56″N 34°50′18″E﻿ / ﻿32.08225°N 34.838416666667°E﻿ / 32.08225; 34.838416666667
 www.ganzach.org.il
 he
 
גַּנְזַךְ קידוש השם הוא מכון לתיעוד, מחקר והנצחת השואה השוכן בבני ברק.
המכון נוסד בשנת תשכ"ד-1964 על ידי הסופר וחוקר השואה משה פראגר. פראגר היה מראשוני המתעדים והחוקרים, ממקימי יד ושם וחבר מועצת יד ושם ועסק רבות בנושא הנצחת השואה, בדגש מיוחד על גבורת הרוח היהודית. לדעתו לא ניתנה חשיבות מספקת לגילויי הגבורה היהודית הרוחנית ולמעשי קידוש השם שהתרחשו בתקופת השואה. לשם כך יזם הקמת ארכיון ומכון נוסף שירכז תיעוד בנושאים אלו.
מאז הקמתו ועד היום עוצבה דמותו של המוסד, ונקבעו מטרות פעילותו:
לשמר את אוצר העדויות, המסמכים והתצלומים המעידים על גבורת הנפש היהודית בדורות האחרונים, ועל נס תקומת עם ישראל.
לחקור, לתעד ולהנציח את עושר המסורת היהודית בכל פזורי הגלויות במהלך הדורות.
להנציח קהילות שחרבו, על עולמן הרוחני והתרבותי.
להחדיר בדרכים מגוונות את תודעת השואה בציבור בכלל, ובקרב בני הנוער בפרט, תוך שימת דגש על ההיבט האמוני / ערכי.
פעילות גנזך קידוש השם

בגנזך קידוש השם פועלות שתי אגפים מרכזיים: אגף התיעוד והארכיון ואגף ההנצחה והחינוך.
פעילות גנזך קידוש השם > אגף הארכיון

איסוף, שימור וקטלוג חומרים ארכיוניים, אוספים ופריטים המספרים את סיפור גבורת הרוח היהודית בשואה. הארכיון כולל: אוספי מסמכים רבים, בין השאר אוספים פרטיים של פעילי הצלה רבים, אוספים פרטיים של שורדים, ועותק נדיר של אוסף פלינקר המאגד עדויות שנגבו מניצולים בזמן אמת בידי נציג הממשלה הפולנית הגולה, אוסף תצלומים עשיר, ספריית עיון גדולה, אוסף עיתונות, פריטים מוזיאליים, כמו תפילין זעירות שהוברחו בימי המלחמה, ועוד.
תיעוד וחקר גילויי הגבורה היהודית הרוחנית ומעשי קידוש השם בעת השואה ובמהלך הדורות.
גביית עדויות והקמת מאגר עדויות של שורדי שואה ודור שני.
תיעוד וחקר חיי הקהילות היהודיות השונות ברחבי העולם במהלך ההיסטוריה עד מלחמת העולם השנייה.
הפקת סרטים דוקומנטריים, מבוססי חומרי ארכיון, בנושאי הליבה של גנזך קידוש השם
יצירת תוכניות לימודיות וחינוכיות המבוססות על חומרי הארכיון ופעילויות החקר. התוכניות כוללות ימי עיון, פעולות הדרכה, סיורים בעקבות ההנצחה, הפקת ערכות למידה וחומרי עזר, תערוכות קבועות וניידות.
הוצאה לאור של ספרים בנושאי הגבורה הרוחנית בשואה. עד כה יצאו לאור עשרות ספרים בהוצאת גנזך קידוש השם, ביניהם: חלק מספרי משה פראגר, וכן ספרים רבים ומגוונים על שקרה בתקופת השואה ולאחריה.
פעילות גנזך קידוש השם > מפעילות אגף החינוך

יצירת תוכניות לימודיות וחינוכיות המבוססות על חומרי הארכיון ופעילויות החקר - התוכניות פונות לקהלי יעד מגוונים: החינוך הפורמלי והבלתי פורמלי, מכונים להכשרת עובדי הוראה, ופיתוח תוכניות מיוחדות לתלמידי החינוך המיוחד.
התוכניות כוללות:
ימי עיון המשלבים הרצאות, סרטים דוקומנטריים, למידה פעילה, מפגשים עם אנשי דור ראשון ושני. הפעילות מתאפיינת במודולריות והתאמה לקהלי היעד השונים.
הקמת מרחבי למידה פעילים במוסדות חינוך.
סיורים בעקבות ההנצחה- סיורים בבני ברק בעקבות שימור הזיכרון בצבור החרדי.
הפקת ערכות למידה וחומרי עזר לעובדי הוראה.
הקמת תערוכות קבועות וניידות במגוון נושאים ייחודיים כגון: אבן מקיר- תערוכת כרזות של היישוב היהודי בארץ ישראל בזמן המלחמה, יהודי גיטו קובנה שואלים - על שו"תים הלכתיים מגיטו קובנה, ע"פ ספרו של הרב אושרי, מנהיגות יהודית בשעת משבר ועוד.
ניהול גנזך קידוש השם

יו"ר הנשיאות – הרב ישראל מאיר לאו
נשיא גנזך קידוש השם – הרב דוד סקולסקי
יו"ר ועד הנאמנים בארצות הברית – הרב שלמה ורדיגר
יו"ר ועד הנאמנים באירופה – הרב יצחק יהודה שפירא
יו"ר ועד הנאמנים בישראל – הרב מתתיהו גרוזינגר
יו"ר ההנהלה – הגב' רחל יוד
מנכ"ל – הרב צבי סקולסקי
יועצת אקדמית – הרבנית אסתר פרבשטין
גנזך קידוש השם שוכן מאז היווסדו בבני ברק, בתוך מבנה שנבנה על מגרש שתרם משה פראגר.
מבנהו החדש של גנזך קידוש השם, אשר יכלול גם אולמות תצוגה, כיתות לימוד ואולמות עיון, נבנה בימים אלו במשולש הגבולות של בני ברק - רמת גן - תל אביב, מול קניון איילון ברמת גן.
מימון הפעילות הוא מתקציבי הממשלה: משרד החינוך ומשרד התרבות, וכן מוועידת התביעות, מקרן עזריאלי ומתורמים שונים.
הערות שוליים

↑  דוד חרמץ, מקור ראשון, ‏ההיסטוריון שלימד את החרדים להנציח את השואה, באתר "סרוגים", 29 באפריל 2012
↑  אליעזר היון, "קידוש השם" במקום "כצאן לטבח": האיש שעיצב את זיכרון השואה בחברה החרדית, באתר ynet, 1 במאי 2022
↑  יאיר אטינגר, בבני ברק מקימים יד ושם חרדי בהשקעה של מיליונים, באתר הארץ, 2 במאי 2011
| --- | --- |
בקרת זהויות :  NLI: 987007463661305171  ISNI: 0000 0001 2229 4431  LCCN: n96053139  VIAF: 152610122   WorldCat (עם VIAF): 152610122
נבחרת בלגיה בכדורגל

ערך זה עוסק בנבחרת הגברים של בלגיה בכדורגל. אם התכוונתם לנבחרת הנשים, ראו .
נבחרת בלגיה בכדורגל היא נבחרת הכדורגל הלאומית של בלגיה, המנוהלת על ידי התאחדות הכדורגל הבלגית המלכותית. הדירוג הנוכחי של נבחרת בלגיה ברשימת הדירוג של פיפ"א, הוא המקום ה-8 בעולם, נכון ל-19 בדצמבר 2024; הניקוד הוא 1,740.62 – ללא שינוי לעומת ניקוד קודם. דירוג השיא 1 נמדד לראשונה בנובמבר 2015, והדירוג הנמוך ביותר 71 נמדד לראשונה ביוני 2007.
הישגי השיא של הנבחרת במסגרת גביע העולם בכדורגל היו ב-1986 כאשר הגיעה למקום הרביעי, וב-2018 כאשר הגיעה למקום השלישי.
הישגי השיא של הנבחרת במסגרת אליפות אירופה בכדורגל, היו ביורו 1980, כשסיימה במקום השני, לאחר הפסד 1:2 למערב גרמניה; וביורו 1972 כאשר סיימה במקום השלישי.
לזכות הנבחרת שתי מדליות אולימפיות: מדליית זהב באולימפיאדת אנטוורפן ב-1920, ומדליית ארד באולימפיאדת פריז ב-1900.
היסטוריה > שנים ראשונות

נבחרת בלגיה שיחקה את משחקה הרשמי הראשון ב-1 במאי 1904 נגד צרפת, שגם לה היה זה משחקה הראשון. המשחק הסתיים בתיקו 3-3 לעיני 1,500 צופים באוקל, בלגיה. עשרים ימים מאוחר יותר, בלגיה וצרפת היו חלק משבע החברות המייסדות של פיפ"א. שנתיים לאחר הקמתה הרשמית, זכתה הנבחרת לכינוייה השדים האדומים בעקבות רצף ניצחונות מרשים מול נבחרות צרפת והולנד. הכינוי נבע מכך שצבע המדים של הנבחרת הבלגית הוא אדום.
בשנת 1920, זכתה בלגיה במדליית זהב במשחקים האולימפיים שנערכו באנטוורפן, בעקבות משחק גמר שנוי במחלוקת נגד צ'כוסלובקיה במהלכו נטשו שחקני היריבה את המגרש.
היסטוריה > 1930 עד 1938

נבחרת בלגיה הוזמנה להשתתף בגביע העולם הראשון בשנת 1930, אך הובסה במשחקה הראשון 0–3 על ידי ארצות הברית. במשחקה השני הפסידה בלגיה לפרגוואי 0–1 וסיימה אחרונה בבית.
ארבע שנים לאחר מכן התמודדה בלגיה במוקדמות מונדיאל 1934. בלגיה סיימה בתיקו עם אירלנד והפסידה להולנד, אך אף על פי שלא ניצחה אף משחק העפילה בלגיה למונדיאל לאחר שסיימה במקום השני בבית בזכות הפרש שערים טוב יותר מאירלנד. בטורניר הגמר, שנערך בשיטת נוק-אאוט, הודחה בלגיה בסיבוב הראשון כשהובסה על ידי גרמניה 2–5.
במוקדמות מונדיאל 1938, ניצחה בלגיה בלוקסמבורג וסיימה בתיקו ביתי נגד הולנד כדי לעלות לטורניר הגמר מהמקום השני בבית. בטורניר הגמר שוב הודחה בלגיה בסיבוב הראשון לאחר הפסד 1–3 לצרפת.
היסטוריה > 1950 עד 1970

בלגיה פרשה ממוקדמות מונדיאל 1950 ובכך נקטע רצף של שלוש הופעות רצופות במשחקי גמר הגביע העולמי. בלגיה שבה והעפילה למונדיאל 1954, לאחר שסיימה ראשונה בבית בטורניר המוקדמות לפני שוודיה ופינלנד. בטורניר הגמר, שסיבובו הראשון כבר נערך בשיטת בתים, סיימה בלגיה בתיקו 4-4 מול אנגליה ובכך לראשונה לא הפסידה במשחק בטורניר הגמר. בלגיה הובסה מול איטליה במשחקה השני וסיימה אחרונה בבית. במוקדמות מונדיאל 1958, סיימה בלגיה במקום השני בבית המוקדם אחרי צרפת ולפני איסלנד ואמורה הייתה להיות מודחת, אלא שבשלב מאוחר יותר הוחלט לקיים הגרלה בין סגניות הבתים, כאשר הזוכה הייתה אמורה לפגוש את ישראל לצמד משחקי פלייאוף על העלייה. נבחרת בלגיה זכתה בהגרלה אך סירבה להשתתף ובכך לא העפילה למונדיאל. במוקדמות מונדיאל 1962 הפסידה בלגיה בכל משחקיה לשוודיה ושווייץ וסיימה אחרונה בבית המוקדם. בלגיה השתתפה לראשונה במוקדמות אליפות אירופה במסגרת מוקדמות יורו 1964, אך הודחה בסיבוב הראשון על ידי יוגוסלביה. במוקדמות מונדיאל 1966, ניצחה בלגיה פעמיים את ישראל בבית המוקדם ובנוסף הביסה את בולגריה. בלגיה סיימה ראשונה בבית עם מספר נקודות זהה לבולגריה. על פי מתכונת המשחקים, הפרש השערים העדיף של בלגיה לא נלקח בחשבון ושתי הנבחרות נפגשו למשחק מכריע במקום נייטרלי על ההעפלה בו הפסידה בלגיה 1–2. בלגיה לא הצליחה להעפיל גם ליורו 1968 לאחר שסיימה במקום השני בבית המוקדם אחרי צרפת ולפני פולין ולוקסמבורג. אולם למונדיאל 1970 הצליחה בלגיה להעפיל, אחרי שלושה כישלונות רצופים, לאחר שסיימה ראשונה בבית המוקדם לפני יוגוסלביה, ספרד ופינלנד. בלגיה זכתה בניצחונה הראשון במסגרת טורנירי גמר גביע העולם, לאחר שישה משחקים ללא ניצחון, כשגברה 3–0 על אל סלבדור החלשה, אך בהמשך הפסידה לברית המועצות ולמקסיקו המארחת וסיימה במקום השלישי בבית.
היסטוריה > יורו 1972

הישגה המשמעותי הראשון של בלגיה, שלא במסגרת אולימפית, נקבע באליפות אירופה אותה אירחה בשנת 1972. רק ארבע נבחרות השתתפו בטורניר הגמר באותה תקופה ומארחת הטורניר נקבעה רק לאחר תום משחקי המוקדמות. בלגיה סיימה ראשונה בבית המוקדמות לפני פורטוגל, סקוטלנד ודנמרק והתמודדה מול איטליה בצמד משחקים על ההעפלה. המשחק הראשון באיטליה הסתיים בתיקו 0–0 והגומלין בבלגיה הסתיים בניצחון המארחת 2–1 ובכך העפילה בלגיה לראשונה בתולדותיה לאליפות אירופה. באליפות עצמה, הפסידה בלגיה 1–2 למערב גרמניה בחצי הגמר וסיימה במקום השלישי בעקבות ניצחון 2–1 על הונגריה.
בלגיה לא הצליחה להעפיל למונדיאל 1974, אף על פי שבמהלך משחקי המוקדמות לא ספגה שער. בלגיה הקדימה את נורווגיה ואיסלנד וסיימה עם מספר נקודות זהה להולנד הראשונה בבית המוקדם, אך הודחה בגלל הפרש שערים פחות טוב ממנה. הולנד הדיחה את בלגיה גם במוקדמות יורו 1976. בלגיה סיימה ראשונה בבית המוקדם לפני מזרח גרמניה, צרפת ואיסלנד אך בצמד המשחקים המכריע על ההעפלה מול הולנד הובסה 0–5 בהולנד והפסידה גם במשחק הגומלין הביתי. במוקדמות מונדיאל 1978 שוב פגשה בלגיה את הולנד והפסידה לה פעמיים. בלגיה סיימה אחריה במקום השני בבית המוקדם ולפני צפון אירלנד ואיסלנד ולא העפילה לגביע העולם בפעם השנייה ברציפות.
היסטוריה > 2004 עד 2012

התקופה שלאחר מונדיאל 2002 ועד מוקדמות מונדיאל 2014 היוותה תקופת שפל עבור הנבחרת הבלגית. במהלך תקופה זו לא הצליחה בלגיה להעפיל לשני טורניר גביע העולם ולשלושה טורניר אליפות אירופה. בעוד שהפעם האחרונה בה הצליחה בלגיה להעפיל לאליפות אירופה דרך המוקדמות הייתה בשנת 1984, בלגיה הצליחה להעפיל לשישה טורנירי גמר גביע עולם רצופים מ-1982 עד 2002 וכעת לא הצליחה להעפיל אף אליהם.
בלגיה לא העפילה ליורו 2004, לאחר שסיימה במקום השלישי בית המוקדם אחרי בולגריה וקרואטיה. בלגיה סיימה עם מספר נקודות זהה לקרואטיה, אך בגלל מאזן שערי פנימי במפגשים ביניהן סיימה שלישית ולא העפילה לפלייאוף. במוקדמות מונדיאל 2006 סיימה בלגיה רביעית בבית המוקדם אחרי סרביה ומונטנגרו, ספרד ובוסניה והרצגובינה. בכך נקטע רצף שש ההעפלות לטורניר גביע העולם. במוקדמות יורו 2008 נסוגה בלגיה אף יותר כאשר סיימה רק חמישית בבית המוקדם מתוך שמונה נבחרות אחרי פולין, פורטוגל, סרביה ופינלנד. במוקדמות מונדיאל 2010 סיימה בלגיה רביעית בבית המוקדם אחרי ספרד, בוסניה והרצגובינה וטורקיה. במוקדמות יורו 2012 סיימה בלגיה שלישית בבית המוקדם אחרי גרמניה וטורקיה. טורניר זה חתם חמישה טורנירי מוקדמות רצופים שהסתיימו באי העפלה. לצד האכזבות הללו, יכלה בלגיה להתעודד מדור חדש של כדורגלנים מוכשרים, כאשר נבחרתה הצעירה עד גיל 23 סיימה רביעית באולימפיאדת בייג'ינג בשנת 2008.
היסטוריה > מונדיאל 2014

בלגיה העפילה למונדיאל 2014 לאחר טורניר מוקדמות מוצלח במיוחד. בלגיה ניצחה 8 משחקים וסיימה שנים נוספים בתיקו. היא סיימה במקום הראשון בבית המוקדם לפני קרואטיה, סרביה, סקוטלנד. ויילס ומקדוניה ושובצה בדרג הראשון בהגרלת הבתים במונדיאל. בלגיה שובצה עם נבחרות רוסיה, אלג'יריה וקוריאה הדרומית.
בטורניר הגמר ניצחו הבלגים בארבעת משחקיהם הראשונים (שיא ניצחונות לטורניר עבור הבלגים), כולם בהפרש של שער, אך הודחו ברבע הגמר.
בשלב הבתים ניצחה בלגיה את אלג'יריה 2–1, את רוסיה 1–0 ואת קוריאה הדרומית 1–0 וסיימה ראשונה בבית המוקדם. בשלב שמינית הגמר ניצחה בלגיה את ארצות הברית 2–1 אחרי הארכה. בשלב רבע הגמר הפסידה בלגיה לארגנטינה 1–0 והודחה מהטורניר.
היסטוריה > יורו 2016

בלגיה העפילה ליורו 2016 לאחר שלא הצליחה להעפיל לשלוש אליפויות אירופה הקודמות, אך עם ציפיות גבוהות בעקבות היכולת הגבוהה של הנבחרת והמונדיאל המוצלח שעברה.

הבלגים העפילו לטורניר לאחר שסיימו ראשונים בבית המוקדם לפני ויילס, בוסניה והרצגובינה, ישראל, קפריסין ואנדורה. בטורניר הגמר שובצה בלגיה לבית עם איטליה, שוודיה ואירלנד. בלגיה פתחה בהפסד 0–2 לאיטליה אך בהמשך הביסה את אירלנד 0–3 וניצחה את שוודיה 0–1. בלגיה העפילה לשמינית הגמר מהמקום השני בבית. בשמינית הגמר הביסה בלגיה את הונגריה 0–4 אך ברבע הגמר הופתעה בלגיה על ידי ויילס 3-1 והודחה מהטורניר.
היסטוריה > מונדיאל 2018

מונדיאל 2018 הביא לנבחרת בלגיה את ההישג הטוב בתולדותיה - המקום השלישי.
בלגיה העפילה לטורניר כזוכת בית 8 במוקדמות אירופה, עם תשעה ניצחונות ותוצאת תיקו אחת. את שלב הבתים צלחה עם 3 ניצחונות, בהם גברה על אנגליה, תוניסיה ופנמה, וסיימה ראשונה בבית ז'.
במשחק שמינית הגמר גברה 3:2 על נבחרת יפן. עד הדקה ה-69 הייתה התוצאה 0–2 לזכותה של יפן, ולאחריה הצליחה בלגיה להבקיע 3 שערים, שהאחרון בהם בתוספת הזמן בדקה ה-90+4'.
במשחק רבע הגמר הדיחה את נבחרת ברזיל מהטורניר בתוצאה 2:1, ועלתה לשלב חצי הגמר, לראשונה מזה 32 שנה. בלגיה הפסידה לצרפת 1:0 במשחק חצי הגמר, וזכתה במקום השלישי לאחר שגברה על נבחרת אנגליה 2:0.
היסטוריה > יורו 2020

בלגיה העפילה ליורו 2020 בפעם השנייה ברציפות לאחר שסיימה את שלב המוקדמות במאזן מושלם של 10 ניצחונות מ-10 משחקים. היא סיימה בראש הבית המוקדם לפני רוסיה, סקוטלנד, קפריסין, קזחסטן וסן מרינו. גם בטורניר הגמר סיימה בלגיה את שלב הבתים במאזן מושלם בעקבות ניצחונות 0-3 על רוסיה, 1-2 על דנמרק ו-0-2 על פינלנד. בשמינית הגמר גברה בלגיה על פורטוגל 0-1, אך ברבע בגמר הפסידה 2-1 לאיטליה ובכך הודחה ברבע גמר היורו בפעם השנייה ברציפות.
היסטוריה > מונדיאל 2022

בלגיה העפילה למונדיאל 2022 לאחר טורניר מוקדמות מוצלח. בלגיה ניצחה 6 משחקים וסיימה שניים נוספים בתיקו. היא סיימה במקום הראשון בבית המוקדם לפני ווילס, צ'כיה, אסטוניה ובלארוס ושובצה בדרג הראשון בהגרלת הבתים במונדיאל.
בלגיה שובצה עם נבחרות קרואטיה, מרוקו וקנדה.
בשלב הבתים ניצחה בלגיה את קנדה 1–0, הפסידה למרוקו 2-0 וסיימה בתיקו 0-0 עם קרואטיה, בעקבותיו סיימה שלישית בבית והודחה מהטורניר.
היסטוריה > יורו 2024

בלגיה העפילה ליורו 2024, בפעם השלישית ברציפות. בשלב הבתים הפסידה בלגיה לסלובקיה 1-0, אך בהמשך גברה על רומניה 0-2 וסיימה בתיקו 0-0 עם אוקראינה ובכך העפילה לשמינית הגמר מהמקום השני בבית. בשמינית הגמר הפסידה בלגיה לצרפת 1-0 והודחה.
כל גביעי העולם

| שנה | סיבוב | משחקים | ניצחונות | תיקו* | הפסדים | שערי זכות | שערי חובה |
| --- | --- | --- | --- | --- | --- | --- | --- |
| אורוגוואי 1930 | שלב הבתים | 2 | 0 | 0 | 2 | 0 | 4 |
| הממלכה האיטלקית 1934 | שמינית גמר | 1 | 0 | 0 | 1 | 2 | 5 |
| צרפת 1938 | שמינית גמר | 1 | 0 | 0 | 1 | 1 | 3 |
ברזיל 1950: פרשה
| שווייץ 1954 | שלב הבתים | 2 | 0 | 1 | 1 | 5 | 8 |
שוודיה 1958: לא העפילה
צ'ילה 1962: לא העפילה
אנגליה 1966: לא העפילה
| מקסיקו 1970 | שלב הבתים | 3 | 1 | 0 | 2 | 4 | 5 |
גרמניה 1974: לא העפילה
ארגנטינה 1978: לא העפילה
| ספרד 1982 | סיבוב שני | 5 | 2 | 1 | 2 | 3 | 5 |
| מקסיקו 1986 | מקום רביעי | 7 | 2 | 2 | 3 | 12 | 15 |
| איטליה 1990 | שמינית גמר | 4 | 2 | 0 | 2 | 6 | 4 |
| ארצות הברית 1994 | שמינית גמר | 4 | 2 | 0 | 2 | 4 | 4 |
| צרפת 1998 | שלב הבתים | 3 | 0 | 3 | 0 | 3 | 3 |
| קוריאה הדרומית יפן 2002 | שמינית גמר | 4 | 1 | 2 | 1 | 6 | 7 |
גרמניה 2006: לא העפילה
דרום אפריקה 2010: לא העפילה
| ברזיל 2014 | רבע גמר | 5 | 4 | 0 | 1 | 6 | 3 |
| רוסיה 2018 | מקום שלישי | 7 | 6 | 0 | 1 | 16 | 6 |
| קטר (מדינה) 2022 | שלב הבתים | 3 | 1 | 1 | 1 | 1 | 2 |
ארצות הברית מקסיקו קנדה 2026: 
| סה"כ | 14/22 | 51 | 21 | 10 | 20 | 69 | 74 |
משחקי תיקו כוללים גם משחקים שהוכרעו בבעיטות הכרעה
כל אליפויות אירופה

| שנה | סיבוב | משחקים | ניצחונות | תיקו* | הפסדים | שערי זכות | שערי חובה |
| --- | --- | --- | --- | --- | --- | --- | --- |
צרפת 1960: לא נרשמה
ספרד 1964: לא העפילה
איטליה 1968: לא העפילה
| בלגיה 1972 | מקום שלישי | 2 | 1 | 0 | 1 | 3 | 3 |
יוגוסלביה 1976: לא העפילה
| איטליה 1980 | מקום שני | 4 | 1 | 2 | 1 | 4 | 4 |
| צרפת 1984 | שלב הבתים | 3 | 1 | 0 | 2 | 4 | 8 |
גרמניה 1988: לא העפילה
שוודיה 1992: לא העפילה
אנגליה 1996: לא העפילה
| בלגיה הולנד 2000 | שלב הבתים | 3 | 1 | 0 | 2 | 2 | 5 |
פורטוגל 2004: לא העפילה
אוסטריה שווייץ 2008: לא העפילה
פולין אוקראינה 2012: לא העפילה
| צרפת 2016 | רבע גמר | 5 | 3 | 0 | 2 | 9 | 5 |
| האיחוד האירופי 2020 | רבע גמר | 5 | 4 | 0 | 1 | 9 | 3 |
| גרמניה 2024 | שמינית גמר | 4 | 1 | 1 | 2 | 2 | 2 |
בריטניה אירלנד 2028: 
| סה"כ | 7/17 | 26 | 12 | 3 | 11 | 33 | 30 |
משחקי תיקו כוללים גם משחקים שהוכרעו בבעיטות הכרעה
ליגת האומות של אופ"א

| שנה | דרג | סיבוב | משחקים | ניצחונות | תיקו* | הפסדים | שערי זכות | שערי חובה |
| --- | --- | --- | --- | --- | --- | --- | --- | --- |
| פורטוגל 2018-2019 | א | שלב הבתים | 4 | 3 | 0 | 1 | 9 | 6 |
| איטליה 2020-2021 | א | מקום רביעי | 8 | 5 | 0 | 3 | 19 | 11 |
| הולנד 2022-2023 | א | שלב הבתים | 6 | 3 | 1 | 2 | 11 | 8 |
| 2024-2025 | א |  |  |  |  |  |  |  |
2026-2027: 
| סה"כ | סה"כ | סה"כ | 18 | 11 | 1 | 6 | 39 | 25 |
משחקי תיקו כוללים גם משחקים שהוכרעו בבעיטות הכרעה
סגל הנבחרת

סגל הנבחרת לקראת יורו 2024.
נתוני ההופעות והשערים מעודכנים ל-8 ביוני 2024.
| מס' | עמדה | שם | תאריך לידה | הופעות | שערים | מועדון |
| --- | --- | --- | --- | --- | --- | --- |
| 1 | שוער | קון קסטילס | 25 ביוני 1992 | 10 | 0 | גרמניה וולפסבורג |
| 12 | שוער | תומאס קמינסקי | 23 באוקטובר 1992 | 1 | 0 | אנגליה לוטון טאון |
| 13 | שוער | מאטס סלס | 26 בפברואר 1992 | 8 | 0 | אנגליה נוטינגהאם פורסט |

| 2 | הגנה | זנו דבאסט | 21 באוקטובר 2003 | 8 | 0 | בלגיה אנדרלכט |
| 3 | הגנה | ארתור תיאט | 25 במאי 2000 | 15 | 0 | צרפת רן |
| 4 | הגנה | ואוט פאאס | 3 באפריל 1998 | 15 | 0 | אנגליה לסטר סיטי |
| 5 | הגנה | יאן ורטונגן | 24 באפריל 1987 | 154 | 10 | בלגיה אנדרלכט |
| 15 | הגנה | תומא מנייה | 12 בספטמבר 1991 | 66 | 8 | טורקיה טרבזונספור |
| 21 | הגנה | טימותי קסטאן | 5 בדצמבר 1995 | 43 | 2 | אנגליה פולהאם |
| 25 | הגנה | מקסים דה קויפר | 22 בדצמבר 2000 | 2 | 0 | בלגיה קלאב ברוז' |

| 6 | קשר | אקסל ויטסל | 12 בינואר 1989 | 132 | 12 | ספרד אתלטיקו מדריד |
| 7 | קשר | קווין דה בראונה (קפטן) | 28 ביוני 1991 | 101 | 27 | אנגליה מנצ'סטר סיטי |
| 8 | קשר | יורי טילמנס | 7 במאי 1997 | 67 | 7 | אנגליה אסטון וילה |
| 16 | קשר | אסטר ורנקס | 4 באוקטובר 2002 | 7 | 0 | גרמניה וולפסבורג |
| 17 | קשר | שארל דה קטלארה | 10 במרץ 2001 | 15 | 2 | איטליה אטאלנטה |
| 18 | קשר | אורל מנגאלה | 18 במרץ 1998 | 15 | 0 | צרפת ליון |
| 23 | קשר | ארתור ורמאירן | 7 בפברואר 2005 | 4 | 0 | ספרד אתלטיקו מדריד |
| 24 | קשר | אמאדו אוננה | 16 באוגוסט 2001 | 13 | 0 | אנגליה אברטון |

| 9 | קיצוני | לאנדרו טרוסארד | 4 בדצמבר 1994 | 34 | 9 | אנגליה ארסנל |
| 10 | חלוץ | רומלו לוקאקו | 13 במאי 1993 | 115 | 85 | איטליה רומא |
| 11 | חלוץ | יאניק קרסקו | 24 בספטמבר 1993 | 74 | 11 | ערב הסעודית אל-שבאב |
| 14 | חלוץ | דודי לוקבאקיו | 24 בספטמבר 1997 | 15 | 2 | ספרד סביליה |
| 19 | חלוץ | יוהאן בקאיוקו | 20 באפריל 2003 | 12 | 1 | הולנד פ.ס.וו. איינדהובן |
| 20 | חלוץ | לואיס אופנדה | 16 בפברואר 2000 | 17 | 2 | גרמניה ר.ב. לייפציג |
| 22 | קיצוני | ז'רמי דוקו | 27 במאי 2002 | 22 | 2 | אנגליה מנצ'סטר סיטי |
שחקנים מפורסמים

ברנרד וורהוף
פול ון הימסט
ז'אן-מרי פפאף
מישל פרודום
יאן קולמאנס
פרנקי ון דר אלס
אריק גרטס
אנזו שיפו
לוק ניליס
טימי סימונס
בארט חור
לואיג'י פירוני
אריק דפלנדרה
דניאל ואן בוייטן
וסלי סונק
מוסא דמבלה
אדן הזארד
וינסנט קומפני
טיבו קורטואה
קווין דה בראונה
יאן ורטונגן
רומלו לוקאקו
יאניק קרסקו
טובי אלדרווירלד
דריס מרטנס
שיאי שחקנים

נכון ל-17 בנובמבר 2024.
שיאי שחקנים > שיאני ההופעות

| דירוג | שחקן | שנים בנבחרת | הופעות | שערים |
| --- | --- | --- | --- | --- |
| 1 | יאן ורטונגן | 2007–הווה | 157 | 10 |
| 2 | אקסל ויטסל | 2008–הווה | 132 | 12 |
| 3 | טובי אלדרווירלד | 2009–2022 | 127 | 5 |
| 4 | אדן הזאר | 2008–2022 | 126 | 33 |
| 5 | רומלו לוקאקו | 2010–הווה | 120 | 85 |
| 6 | דריס מרטנס | 2011–2022 | 109 | 21 |
| 7 | קווין דה בראונה | 2010–הווה | 107 | 30 |
| 8 | טיבו קורטואה | 2011–2023 | 102 | 0 |
| 9 | יאן קולמנס | 1977–1991 | 96 | 23 |
| 10 | טימי סימונס | 2001–2016 | 94 | 6 |